Ha eddig csak filmekben láttad, ahogy nagyon menő helyeken iszogatják az elegáns hősök és hősnők, ideje, hogy megkóstold! Természetesen a száraz Martiniról van szó. Készíts elő szép koktélospoharakat, jól hűtsd be a Martinit (van, aki jégkockát is tesz a poharakba), töltsd szét és tegyél mindegyik adaghoz egy-egy olajbogyót, lehet zöld vagy fekete is. Már csak egy látványos pálcikát szúrj a bogyókba – de egyszerű fogpiszkálóval is lenyűgöző lesz! Amúgy bármilyen italhoz megpróbálhatod a házilag pácolt olajbogyót – fokhagymát (szerintem ezt mindenképpen!), kakukkfüvet, római köményt, csilipelyhet vagy amit szeretsz, keverj el citromlével és olívaolajjal, forgasd bele a bogyókat és egy csavaros tetejű befőttesüvegben, hogy ne illatozzon tőle a desszert is, tedd a hűtőbe – egy nap elég is neki. Ez nem a pohárba való, hanem mint a többi borkorcsolyát, az ital mellé kínáld. Fellépés előtt töltsön egy órát szobahőmérsékleten – tapasztalatból mondom, hogy elsöprő a siker.